

Ordonanta nr. 65/1994
Capitolul I Calitatea de expert contabil si de contabil autorizat

Art.1 - Profesia de expert contabil si de contabil autorizat se exercita de catre persoanele care au aceasta calitate, in conditiile prevazute de prezenta ordonanta.

Art.2 - (1) Expertul contabil este persoana care a dobandit aceasta calitate in conditiile prezentei ordonante si are competenta profesionala de a verifica si de a aprecia modul de organizare si de conducere a activitatii economico-financiare si de contabilitate, de a supraveghea gestiunea societatilor comerciale si de a verifica legalitatea bilantului contabil si a contului de profit si pierderi.

(2) Asupra constatarilor, concluziilor, opiniilor si recomandarilor sale, expertul contabil intocmeste raport.

(3) Expertul contabil poate, de asemenea, sa organizeze si sa conduca contabilitatea societatilor comerciale si sa analizeze, prin procedee specifice contabilitatii, situatia economica, financiara si fiscala a acestora.

(4) Contabilul autorizat este persoana care a dobandit aceasta calitate in conditiile prezentei ordonante si are capacitatea de a tine contabilitatea si de a intocmi bilantul contabil.

Art.3 - (1) Accesul la profesia de expert contabil si de contabil autorizat se face pe baza de examen de admitere, la care sa se obtina cel putin media 7 si minimum nota 6 la fiecare disciplina, efectuarea unui stagiu de 3 ani si sustinerea unui examen de aptitudini la terminarea stagiului.

(2) In termen de 6 luni de la publicarea prezentei ordonante in Monitorul Oficial al Romaniei, prin hotarare a Guvernului va fi aprobat Regulamentul privind accesul la profesia de expert contabil si de contabil autorizat. Regulamentul va fi elaborat de Corpul Expertilor Contabili si Contabililor Autorizati din Romania si avizat de Ministerul Finantelor si Ministerul Educatiei Nationale.

Art.4 - (1) Se poate prezenta la examenul de admitere prevazut la art.3 pentru profesia de expert contabil persoana care indeplineste urmatoarele conditii:

a) are capacitate de exercitiu deplina;

b) are studii economice superioare in specialitatea contabilitate-finante, cu diploma recunoscuta de Ministerul Educatiei Nationale si practica in specialitate de cel putin 3 ani, sau studii economice superioare si practica in specialitate de cel putin 5 ani;

c) nu a suferit nici o condamnare care, potrivit legislatiei in vigoare, interzice dreptul de gestiune si de administrare a societatilor comerciale.

(2) La cerere, persoanele care au titlul de academician, profesorii si conferentiarii universitari, doctorii in economie si doctorii docenti, cu specialitatea finante sau contabilitate, au acces la profesia de expert contabil pe baza titlului de doctor, cu indeplinirea conditiilor prevazute la alin. 1 lit. a si c si sustinerea unui interviu privind normele de organizare si functionare a Corpului Expertilor Contabili si Contabililor Autorizati.

Art. 5 - Se poate prezenta la examenul de admitere prevazut la art. 3 pentru profesia de contabil autorizat persoana care indeplineste urmatoarele conditii:

a) are capacitate de exercitiu deplina;

b) are studii economice superioare, studii economice medii, studii medii, altele decat economice, cu diploma sau licenta, dupa caz, recunoscuta de Ministerul Educatiei Nationale, si cu o vechime in specialitate de 2 ani, cea cu studii superioare, de 3 ani, cea cu studii economice medii, si de 5 ani, cea cu studii medii in alt domeniu decat cel economic;

c) nu a suferit nici o condamnare care, potrivit legislatiei in vigoare, interzice dreptul de gestiune si de administrare a societatilor comerciale.

Capitolul II Exercitarea profesiei de expert contabil si de contabil autorizat

Sectiunea I

Expertul contabil

Art.6 - Expertul contabil poate executa pentru persoanele fizice si juridice urmatoarele lucrari:

a) tine sau supravegheaza contabilitatea si intocmeste sau verifica si certifica bilantul contabil;

b) acorda asistenta privind organizarea si tinerea contabilitatii;

c) efectueaza analize economico-financiare, audit financiar-contabil si evaluari patrimoniale;

d) efectueaza expertize contabile dispuse de organele judiciare sau solicitate de persoane fizice ori juridice in conditiile prevazute de lege;

e) executa alte lucrari cu caracter financiar-contabil, fiscal, de organizare administrativa si informatica;

f) indeplineste, potrivit dispozitiilor legale, atributiile prevazute in mandatul de cenzor la societatile comerciale.

Art. 7 - Expertii contabili pot sa-si exercite profesia individual sau se pot constitui in societati comerciale potrivit legii.

Art. 8 - Societatile comerciale de expertiza contabila trebuie sa indepli​neasca urmatoarele conditii:

a) sa aiba ca obiect de activitate exercitarea profesiei de expert contabil;

b) majoritatea actionarilor sau asociatilor sa fie experti contabili si sa detina majoritatea actiunilor sau a partilor sociale;

c) consiliul de administratie al societatii comerciale sa fie ales in majoritate dintre actionarii sau asociatii experti contabili;

d) actiunile sa fie nominative si orice nou asociat sau actionar sa fie admis de adunarea generala.

Sectiunea a II-a

Contabilul autorizat

Art.9 - Contabilul autorizat poate executa pentru persoanele fizice si juridice urmatoarele lucrari:

a) tine contabilitatea operatiunilor economico-financiare prevazute in contract;

b) intocmeste bilantul contabil;

c) contabilul autorizat cu studii superioare poate sa verifice si sa certifice bilantul contabil si sa indeplineasca obligatiile prevazute de lege pentru cenzorii numiti la societatile comerciale.

Art.10 - Contabilii autorizati pot sa-si exercite profesia individual ori in societati comerciale de expertiza contabila.

Sectiunea a III-a

Dispozitii comune privind expertii contabili

si contabilii autorizati

Art.11 - (1) Expertilor contabilii si contabililor autorizati le este interzis sa efectueze lucrari pentru agentii economici sau pentru institutiile la care sunt salariati si pentru cei cu care angajatorii lor sunt in raporturi contractuale sau se afla in concurenta. De asemenea, le este interzis sa efectueze lucrari pentru agentii economici, in cazul in care sunt rude sau afini pana la gradul al patrulea inclusiv sau soti ai administratorilor.

(2) Expertii contabili si contabilii autorizati nu pot efectua pentru terti lucrarile prevazute la art. 6 si 9, in situatia in care exista elemente care atesta starea de conflict de interese sau de incompatibilitate.

(3) Expertii contabili si contabilii autorizati nu pot sa isi exercite atributiile conferite de aceasta calitate pe durata in care desfasoara orice activitate salarizata in afara Corpului Expertilor Contabili si Contabililor Autorizati sau activitate comerciala, cu exceptia activitatilor didactice, literare, publicistice in domeniu si cea de parlamentar, consilier local sau judetean pe durata mandatului. Prevederile acestui alineat au aplicabilitate incepand cu exercitiul financiar al anului 2000.

(4) Activitatea de cenzor poate fi desfasurata, potrivit legii, de catre: expertii contabili, contabilii autorizati cu studii superioare, persoanele cu studii economice superioare cu diploma recunoscuta de Ministerul Educatiei Nationale si cu practica in activitatea financiar-contabila de cel putin 5 ani, precum si de societatile comerciale de expertiza contabila.

Art. 12 - Expertii contabili si contabilii autorizati garanteaza raspunderea civila privind activitatea desfasurata, prin subscrierea unei polite de asigurare sau prin varsarea unei contributii la fondul de garantii.

Art. 13 - Relatiile expertilor contabili, contabililor autorizati si societatilor comerciale de profil cu clientii se stabilesc prin contract scris de prestari de servicii, semnat de ambele parti.

Art. 14 - (1) Expertii contabili si contabilii autorizati primesc, pentru lucrarile efectuate individual, onorariile stabilite prin contract sau de catre organul care a dispus efectuarea lucrarii.

(2) Obligatia calcularii si varsarii impozitului aferent sumelor platite drept onorarii de catre persoanele juridice pentru lucrarile ce li s-au executat in conditiile prezentei ordonante revine acestora. Pentru onorariile incasate de la persoane fizice, obligatia stabilirii si virarii impozitului aferent si a celorlalte contributii legale revine expertului contabil sau contabilului autorizat care a executat lucrarea in nume propriu.

(3) Onorariile stabilite pentru expertizele contabile dispuse in cursul procesului penal, din oficiu, potrivit art. 116 din Codul de procedura penala, in cauzele privind infractiunile de coruptie, crima organizata si alte cauze cu consecinte deosebit de grave, vor fi avansate de la bugetul statului de Ministerul Finantelor, prin directiile finantelor publice si controlului financiar de stat judetene ori a municipiului Bucuresti, urmand a se recupera ulterior, conform hotararii judecatoresti definitive, ce se va comunica in acest scop si autoritatii care a efectuat plata.

Sectiunea a IV-a

Raspunderile expertilor contabili

si ale contabililor autorizati

Art. 15 - Expertii contabili si contabilii autorizati raspund, in exercitarea profesiei, disciplinar, administrativ, civil si penal, dupa caz, potrivit legii.

Art. 16 - (1) Sanctiunile disciplinare ce se aplica expertilor contabili si contabi-lilor autorizati, in raport de gravitatea abaterilor savarsite, sunt urmatoarele:

a) mustrare;

b) avertisment scris;

c) suspendarea dreptului de a exercita profesia de expert contabil sau de contabil autorizat pe o perioada de timp de la 3 luni la 1 an;

d) interzicerea dreptului de a exercita profesia de expert contabil sau de contabil autorizat.

(2) Abaterile in functie de care se aplica sanctiunile disciplinare se stabilesc prin regulamentul de organizare si functionare.

Capitolul III Organizarea si functionarea Corpului Expertilor Contabili si Contabililor Autorizati

Sectiunea I

Organizarea si atributiile Corpului Expertilor Contabili

si Contabililor Autorizati

Art. 17 - Se infiinteaza Corpul Expertilor Contabili si Contabililor Autorizati, persoana juridica de utilitate publica si autonoma, din care fac parte expertii contabili si contabilii autorizati, in conditiile stabilite de prezenta ordonanta, avand sediul in municipiul Bucuresti.

Art. 18 - Corpul Expertilor Contabili si Contabililor Autorizati isi constituie filiale, fara personalitate juridica, in resedintele de judet si in municipiul Bucuresti.

Art. 19 - Corpul Expertilor Contabili si Contabililor Autorizati are urmatoarele atributii:

a) organizeaza examenul de admitere, efectuarea stagiului si sustinerea examenului de aptitudini pentru accesul la profesia de expert contabil si de contabil autorizat, in conformitate cu prevederile art. 3. Programele de examen, in vederea accesului la profesia de expert contabil si de contabil autorizat, reglementarile privind stagiul si examenul de aptitudini se elaboreaza de Corpul Expertilor Contabili si Contabililor Autorizati si se avizeaza de Ministerul Finantelor, urmarindu-se armonizarea cu prevederile directivelor europene in domeniu. Avizul este consultativ.

b) organizeaza evidenta expertilor contabili, a contabililor autorizati si a societatilor comerciale de profil, prin inscrierea acestora in Tabloul Corpului;

c) asigura buna desfasurare a activitatii expertilor contabili si a contabililor autorizati;

d) elaboreaza si publica normele privind activitatea profesionala si conduita etica a expertilor contabili si a contabililor autorizati, ghidurile profesionale in domeniul financiar-contabil;

e) elaboreaza, in colaborare cu institutiile guvernamentale si neguvernamentale, standardele privind evaluarea societatilor comerciale, precum si a unor active sau bunuri ale acestora;

f) sprijina formarea si perfectionarea profesionala a expertilor contabili si a contabililor autorizati prin programe anuale de pregatire continua, organizate in diverse forme, astfel incat la acestea sa aiba acces toti membrii activi;

g) apara prestigiul si independenta profesionala a membrilor sai in raporturile cu autoritatile publice, organisme specializate, precum si cu alte persoane juridice si fizice din tara si din strainatate;

h) colaboreaza cu asociatiile profesionale de profil din tara si din strainatate;

i) editeaza publicatii de specialitate;

j) alte atributii stabilite prin lege sau regulament.

Sectiunea a II-a

Sectiunile Corpul Expertilor Contabili

si Contabililor Autorizati

Art. 20 - (1) Activitatile prevazute la art. 6 si, respectiv, la art. 9 pot fi desfasurate numai de persoanele avand calitatea de expert contabil, respectiv de contabil autorizat, inscrise in Tabloul Corpului Expertilor Contabili si Contabililor Autorizati din Romania si dovedita cu legitimatia de membru, vizata anual. Tabloul Corpului se publica anual in Monitorul Oficial al Romaniei. In tablou sunt inscrisi toti membrii, persoane fizice, experti contabili separat de contabilii autorizati, precum si persoanele juridice de profil, grupate in functie de criteriul teritorial.

(2) Organizarea Corpului Expertilor Contabili si Contabililor Autorizati din Romania se face pe doua sectiuni:

- sectiunea expertilor contabili;

- sectiunea contabililor autorizati.

(3) Evidenta persoanelor care au promovat concursul (!!) de admitere si se afla in perioada de stagiu se organizeaza potrivit Regulamentului de organizare si functionare al Corpului Expertilor Contabili si Contabililor Autorizati din Romania.

(4) Membrii care nu exercita profesia vor fi inscrisi in capitole distincte, in cadrul sectiunilor prevazute la alin. 2.

(5) Organizarea si functionarea sectiunilor se stabilesc prin Regulamentul de organizare si functionare al Corpului Expertilor Contabili si Contabililor Autorizati din Romania.

Art. 21 - (1) Inscrierea in Tabloul Corpului a expertilor contabili si a contabililor autorizati se face, la cerere, de catre filialele judetene si a municipiului Bucuresti, daca cei in cauza fac dovada ca indeplinesc conditiile prevazute la art. 4 lit. a si c, respectiv art. 5 lit. a si c.

(2) Contestatia impotriva respingerii cererii de inscriere in Tabloul Corpului se depune in termen de 30 de zile de la data primirii comunicarii si se solutioneaza de conducerea sectiunii expertilor contabili sau a contabililor autorizati, dupa caz, in termen de 30 de zile de la data inregistrarii. Hotararile sectiunilor pot fi atacate la Consiliul superior al Corpului, in termen de 15 zile de la primirea acestora, si se solutioneaza in termen de 15 zile de la data depunerii contestatiei. Deciziile Consiliului superior al Corpului sunt definitive.

(3) Dupa inscrierea in tablou expertii contabili si contabilii autorizati depun juramant scris. Juramantul are urmatoarea formulare: "Jur sa aplic in mod corect si fara partinire legile tarii, sa respect prevederile Regulamentului Corpului Expertilor Contabili si Contabililor Autorizati si ale Codului privind conduita etica si profesionala a expertilor contabili si contabililor autorizati, sa pastrez secretul profesional si sa aduc la indeplinire cu constiinciozitate indatoririle ce imi revin in calitate de expert contabil (contabil autorizat)".

Art. 22 - (1) Membrii Corpului Expertilor Contabili si Contabililor Autorizati au obligatia sa plateasca cotizatiile profesionale. Neplata acestora pe o perioada de un an atrage radierea din Tabloul Corpului.

(2) De asemenea, sunt radiati din evidenta expertii contabili si contabilii autorizati care au suferit o condamnare de natura celor prevazute la art. 4 lit. c sau la art. 5 lit. c, ori au savarsit abateri grave de alta natura, prevazute in regulament, precum si cei care nu depun in contul bugetului statului, in termenul si la nivelul prevazut de lege, impozitul asupra onorariilor incasate de la persoane fizice.

Art. 23 - Societatile comerciale de expertiza contabila, membre ale Corpului Expertilor Contabili si Contabililor Autorizati, au obligatia sa comunice filialelor acestuia toate modificarile intervenite in componenta asociatilor sau actionarilor lor.

Art. 24 - Publicitatea in legatura cu exercitarea profesiei de expert contabil si de contabil autorizat se efectueaza sau se autorizeaza de catre Corpul Expertilor Contabili si Contabililor Autorizati, in interesul profesiei membrilor sai.

Art. 25 - Persoanele fizice sau juridice straine, care nu au domiciliul sau, dupa caz, sediul in Romania, pot exercita activitatea de expert contabil sau de contabil autorizat, potrivit prevederilor prezentei ordonante, daca in tarile lor au aceasta specializare, in conditiile stabilite prin conventii bilaterale incheiate in acest scop de Romania cu alte state si daca au sustinut examenul vizand cunoasterea legislatiei nationale in domeniul organizarii si functionarii societatilor comerciale, precum si a celei fiscale si contabile.

Sectiunea a III-a

Organele de conducere ale Corpului Expertilor Contabili

si Contabililor Autorizati

Art. 26 - (1) Organele de conducere ale Corpului Expertilor Contabili si Contabililor Autorizati sunt: Conferinta nationala, Consiliul superior al Corpului si Biroul permanent al Consiliului superior.

(2) La filiale, organele de conducere sunt: adunarea generala, consiliul filialei si biroul permanent al acesteia.

Art. 27 - Activitatea Corpului Expertilor Contabili si Contabililor Autorizati si a filialelor sale se controleaza de catre cenzori alesi de Conferinta nationala si, respectiv, de adunarile generale.

Art. 28 - (1) Organizarea si functionarea Corpului Expertilor Contabili si Contabililor Autorizati se stabileste prin Regulamentul aprobat de Conferinta nationala, cu avizul Ministerului Finantelor si al Ministerului Justitiei.

(2) Orice modificare si / sau completare a regulamentului se face numai in limita reglementarilor legale si in conformitate cu prevederile alin. 1.

Art. 29 - (1) Conferinta nationala a expertilor contabili si contabililor autorizati se constituie din membrii Consiliului superior al Corpului, membrii consiliilor filialelor Corpului Expertilor Contabili si Contabililor Autorizati din Romania, ai comisiilor de disciplina si din reprezentantii Ministerului Finantelor de pe langa Consiliul superior al Corpului si consiliile filialelor, precum si din cate un reprezentant la 100 de membri din fiecare filiala desemnat de adunarea generala.

(2) Conferinta nationala este legal constituita cu participarea majoritatii membrilor prevazuti la alin. 1, iar hotararile sunt valabil adoptate cu votul majoritatii membrilor prezenti.

(3) Prima conferinta va fi formata din presedintii filialelor Corpului Expertilor Contabili si Contabililor Autorizati si delegatii expertilor contabili si contabililor autorizati, in conditiile alin. 1.

(4) Daca la prima convocare nu se intruneste numarul necesar, este convocata din nou Conferinta nationala. Aceasta este legal constituita cu participarea a cel putin 30% din numarul membrilor si reprezentantilor prevazuti la alin. 1.

Art. 30 - Conferinta nationala are urmatoarele atributii:

a) stabileste directiile de baza pentru asigurarea bunei exercitari a profesiei de expert contabil si de contabil autorizat;

b) aproba Regulamentul de organizare si functionare a Corpului Expertilor Contabili si Contabililor Autorizati, modificarile si completarile acestuia, avizate de Ministerul Finantelor si de Ministerul Justitiei, precum si Codul privind conduita etica si profesionala a expertilor contabili si a contabililor autorizati;

c) aproba bugetul de venituri si cheltuieli si bilantul contabil al Corpului Expertilor Contabili si Contabililor Autorizati ;

d) aproba sistemul de salarizare pentru conducerea Corpului Expertilor Contabili si Contabililor Autorizati si a filialelor acestuia, precum si pentru aparatul propriu al acestora;

e) alege si revoca membrii Consiliului superior al Corpului Expertilor Contabili si Contabililor Autorizati si ai comisiei de cenzori a acestuia;

f) examineaza activitatea desfasurata de Consiliul superior si de consiliile filialelor Corpului Expertilor Contabili si Contabililor Autorizati si dispune masurile necesare;

g) hotaraste sanctionarea disciplinara a membrilor Consiliului superior si ai consiliilor filialelor Corpului Expertilor Contabili si Contabililor Autorizati in conformitate cu prevederile art. 16, la propunerea comisiei superioare de disciplina. Contestarea sanctiunilor hotarate de Conferinta nationala poate fi facuta la Sectia contencios administrativ a Curtii de Apel, in termen de 30 de zile de la data instiintarii oficiale. Hotararile Curtii de Apel sunt definitive.

h) aproba planurile anuale de activitate ale Consiliului superior si consiliilor filialelor Corpului Expertilor Contabili si Contabililor Autorizati;

i) alege si revoca presedintele si doi membri ai comisiei superioare de disciplina;

j) indeplineste orice alte atributii prevazute de prezenta ordonanta.

Art. 31 - (1) Presedintele Consiliului superior este ales de Conferinta nationala dintre membrii Corpului Expertilor Contabili si Contabililor Autorizati. Persoana respectiva poate sa cumuleze aceasta functie numai daca desfasoara activitate in domeniul cercetarii sau in invatamantul universitar de profil, care se bucura de autoritate profesionala si morala deosebita.

(2) Membrii titulari si membrii supleanti sunt alesi prin vot secret, pe o perioada de 4 ani. Pentru asigurarea continuitatii, mandatele a jumatate dintre membrii alesi inceteaza dupa 2 ani. Membrii carora le inceteaza mandatul sunt nominalizati prin vot secret. Celorlalti membri, dupa 4 ani, le inceteaza mandatul si nu mai sunt inscrisi in listele de candidati.

(3) Membrii carora le inceteaza mandatul pot fi realesi dupa cel putin o perioada egala cu cea a mandatului indeplinit.

(4) Prevederile alin. 1, 2 si 3 referitoare la alegeri sunt aplicabile si filialelor Corpului Expertilor Contabili si Contabililor Autorizati.

(5) Presedintele Consiliului superior reprezinta Corpul Expertilor Contabili si Contabililor Autorizati in fata autoritatilor publice, precum si in raporturile cu persoanele fizice si juridice din tara si strainatate.

Art. 32 - (1) Pe langa Consiliul superior al Corpului Expertilor Contabili si Contabililor Autorizati functioneaza Comisia superioara de disciplina compusa din 5 membri titulari si 5 supleanti, astfel:

a) presedintele si doi membri experti contabili alesi de Conferinta nationala pentru o perioada de 4 ani dintre expertii inscrisi in evidenta Corpului Expertilor Contabili si Contabililor Autorizati, care se bucura de autoritate profesionala si morala deosebita;

b) doi membri desemnati de ministrul finantelor.

(2) In aceleasi conditii se desemneaza supleantii.

(3) Comisia superioara de disciplina aplica sanctiunile disciplinare prevazite la art. 16 si solutioneaza contestatiile la hotararile disciplinare pronuntate de comisiile de disciplina ale filialelor.

(4) Contestatiile impotriva hotararilor aplicate de Comisia superioara de disciplina se depun la Consiliul superior al Corpului Expertilor Contabili si Contabililor Autorizati care decide.

Art. 33 - (1) Adunarea generala a filialelor este formata din membrii experti contabili si contabili autorizati cu domiciliul stabilit in judetul respectiv sau in municipiul Bucuresti, dupa caz.

(2) Adunarea generala a filialei este legal constituita cu participarea majoritatii membrilor prevazuti la alin. 1, iar hotararile sunt valabile daca sunt adoptate cu majoritatea celor prezenti.

(3) Daca la prima convocare nu se intruneste numarul necesar, se convoaca din nou adunarea generala, in termen de cel mult 30 de zile, care este legal constituita cu participarea a cel putin 30% din numarul membrilor prevazuti la alin. 1.

Art. 34 - Adunarea generala a filialei are urmatoarele atributii:

a) aproba bugetul de venituri si cheltuieli al filialei si executia acestuia;

b) asigura buna exercitare a profesiei de expert contabil si de contabil autorizat pe plan local;

c) alege si revoca membrii consiliului filialei Corpului Expertilor Contabili si Contabililor Autorizati si cenzorii;

d) propune, dintre membrii sai, candidati pentru Consiliul superior al Corpului Expertilor Contabili si Contabililor Autorizati;

e) examineaza activitatea desfasurata de consiliul filialei si de comisia de disciplina care functioneaza pe langa acesta si hotaraste;

f) indeplineste orice alte atributii stabilite de lege si de regulament sau hotarate de Consiliul superior al Corpului Expertilor Contabili si Contabililor Autorizati.

Art. 35 - (1) Pe langa consiliul filialei functioneaza o comisie de disciplina, compusa din 5 membri titulari si 5 supleanti:

a) presedintele si doi membri alesi de adunarea generala pentru o perioada de 4 ani dintre membrii experti contabili, care se bucura de autoritate profesionala si morala deosebita;

b) doi membri desemnati de ministrul finantelor.

(2) In aceleasi conditii se desemneaza supleantii.

(3) Comisia de disciplina a filialei aplica sanctiunile prevazute la art. 16 lit. a, b si c.

Art. 36 - (1) Corpul Expertilor Contabili si Contabililor Autorizati si filialele sale isi acopera cheltuielile din venituri, care se constituie din:

- taxa de inscriere la examenul de expert contabil, respectiv de contabil autorizat;

- taxa de inscriere in evidenta Corpului Expertilor Contabili si Contabililor Autorizati;

- cotizatiile membrilor stabilite pe transe de venituri;

- incasari din vanzarea publicatiilor prorii;

- donatii;

- alte venituri din activitatea Corpului Expertilor Contabili si Contabililor Autorizati si a filialelor sale, stabilite prin regulament.

(2) Taxele de inscriere in evidenta si cotizatiile pe transe de venit se stabilesc anual de Conferinta nationala a expertilor contabili si contabililor autorizati.

Capitolul IV Reprezentantii Ministerului Finantelor

Art. 37 - Pe langa Consiliul superior, precum si pe langa consiliile filialelor functioneaza cate un reprezentant al Ministerului Finantelor care urmareste ca hotararile si masurile luate de Corpul Expertilor Contabili si Contabililor Autorizati si de filialele sale sa respecte intocmai reglementarile in vigoare.

Art. 38. - Reprezentantul Ministerului Finantelor de pe langa Consiliul superior are urmatoarele indatoriri:

a) participa la lucrarile Conferintei nationale, ale Consiliului superior, ale Biroului permanent si ale Comisiei superioare de disciplina, fara drept de vot;

b) sesizeaza Consiliul superior asupra deciziilor Comisiei superioare de disciplina pe care le considera nelegale;

c) sesizeaza ministrul finantelor ori de cate ori hotararile Corpului Expertilor Contabili si Contabililor Autorizati contravin reglementarilor legale. Hotararile respective devin aplicabile numai dupa pronuntarea acestuia.

Art. 39 - Reprezentantul Ministerului Finantelor de pe langa consiliul filialei are urmatoarele atributii:

a) participa la lucrarile adunarii generale, ale Consiliului filialei, ale Biroului permanent si ale Comisiei de disciplina, fara drept de vot;

b) sesizeaza Corpul Expertilor Contabili si Contabililor Autorizati cu privire la aprobarea sau refuzul de inscriere in evidenta acestuia de catre consiliile filialelor, pe care le considera nelegale;

c) sesizeaza Comisia superioara de disciplina cu privire la hotararile comisiei de disciplina a filialei pe care le considera nelegale;

d) sesizeaza reprezentantul Ministerului Finantelor de pe langa Consiliul superior asupra hotararilor consiliului filialei, care contravin reglementarilor legale, precum si cu privire la cazurile prevazute la lit. b si c.

Art. 391 - Pentru realizarea indatoririlor si atributiilor prevazute la art. 38 si 39, materialele supuse dezbaterii organelor respective se transmit reprezentantilor Ministerului Finantelor cu cel putin 7 zile inainte.

Art. 392 - (1) Exercitarea oricarei atributii specifice calitatii de expert contabil si de contabil autorizat de catre persoane neautorizate sau care se afla intr-o situatie de incompatibilitate constituie infractiune si se sanctioneaza potrivit legii penale.

(2) Persoanele care exercita atributii specifice calitatii de expert contabil si de contabil autorizat fara viza anuala se sanctioneaza disciplinar potrivit Regulamentului de organizare si functionare a Corpului Expertilor Contabili si Contabililor Autorizati.

Capitolul V Dispozitii tranzitorii si finale

Art. 40 - Persoanele care au calitatea de expert contabil in conditiile Decretului nr. 79/1971 privind expertiza contabila si expertiza tehnica isi pastreaza aceasta calitate daca indeplinesc conditiile prevazute la art. 4 lit. a si c.

Art. 41 - Organizarea adunarilor generale de constituirea filialelor, precum si a primei conferinte nationale a expertilor contabili si contabililor autorizati se va asigura de Ministerul Finantelor, in termen de 90 de zile de la publicarea prezentei ordonante in Monitorul Oficial al Romaniei.

Art. 42 - (1) Atributiile directiilor generale ale finantelor publice si controlului financiar de stat judetene si a municipiului Bucuresti privind activitatea de expertiza judiciara contabila si tehnica, referitoare la evidenta si recomandarea expertilor, urmarirea incasarii onorariilor si plata acestora, potrivit legii trec la tribunalele judetene si al municipiului Bucuresti.

(2) Directiile generale ale finantelor publice si controlului financiar de stat judetene si a municipiului Bucuresti vor preda tribunalelor judetene si al municipiului Bucuresti, in termen de 30 de zile de la infiintarea Corpului Expertilor Contabili si Contabililor Autorizati, evidentele expertilor contabili si expertilor tehnici, arhiva expertizei tehnice, precum si lucrarile curente privind expertiza contabila si expertiza tehnica judiciara, in vederea asigurarii desfasurarii activitatii de expertiza judiciara conform reglementarilor legale.

(3) Pentru realizarea atributiilor prevazute la alin. 1 si 2, se suplimenteaza statele de functii ale tribunalelor cu cate un post de inspector de specialitate sau de referent, iar cel al Tribunalul Municipiului Bucuresti cu trei asemenea posturi.

Art. 43 - (1) Directiile generale ale finantelor publice si controlului financiar de stat judetean si a municipiului Bucuresti vor vira in contul filialelor Corpului Expertilor Contabili si Contabililor Autorizati soldul privind cota de 10% retinuta din onorariile incasate pentru expertize contabile.

(2) Soldul provenit din cota de 10% asupra onorariilor pentru expertiza tehnica se va vira in contul Ministerului Justitiei - Biroul central pentru expertize tehnice, deschis la Casa de Economii si Consemnatiuni.

Art. 44 - (1) Prezenta ordonanta intra in vigoare la data publicarii ei in Monitorul Oficial al Romaniei.

(2) Pe data intrarii in vigoare a prezentei ordonante prevederile referitoare la organizarea expertizei contabile din Decretul nr. 79/1971 privind expertiza contabila si expertiza tehnica se abroga. Prevederile din Decretul nr. 79/1971 care privesc expertiza tehnica raman in vigoare.

Art. 45 - (1) In termen de 90 de zile de la data publicarii prezentei ordonante (O.G. nr. 89/1998 - n.n.) in Monitorul Oficial al Romaniei, Ministerul Finantelor va elabora si va prezenta Guvernului pentru aprobare:

a) reglementarile privind cadrul de agreare, organizare si functionare a activitatii de cenzorat si de audit financiar, precum si de supraveghere a activitatii profesionistilor in domeniu, in vederea instituirii unor reguli armonizate cu normele europene;

b) propunerile pentru reglementarea institutiei expertului fiscal si a statutului acestei profesii in tara noastra.

(2) Termenul prevazut la art. I pct. 1 (actualul art. 3 alin. 2 - n.n.) pentru aprobarea Regulamentului privind accesul la profesia de expert contabil si de contabil autorizat incepe sa curga de la data publicarii prezentei ordonante in Monitorul Oficial al Romaniei.

